In nomine Domini, ego Hugo, Senonensis archiepiscopus, notum fieri volumus, tam futuris quam presentibus, quoniam filii Stephani de Toriniaco, Seguinus scilicet, Stephanus et Burlicanus, terram quam apud Sanctum-Clementem habebant, reddentem de censu singulis annis XXV solidos, et quicquid in eadem terra habebant, vendiderunt donno Rainardo, æcclesie Beati-Johannis evangeliste abbati, et canonicis eidem æcclesiæ servientibus. Venditio ista, in presentia nostra, ex utraque parte, publice recognita est et confirmata. Ut autem in eternum firma et rata existat, sigilli nostri impressione subpositis testibus munimus. Affuit ibi Salo, vicecomes, et Garinus, filius ejus; Hugo, prepositus regis; Fulco, prepositus vicecomitis; Teobaudus, monetarius; Constancius, filius Ribaudi et filius ejus Phylippus; Odo, filius Teobaldi. Huic confirmationi defuit Burlicannus, sed postea confirmavit in nova ecclesia Sancti-Stephani, in presentia Hervei, prepositi; Symonis, thesaurarii; Theonis, Roberti canonicorum Sancti-Stephani. Fuerunt ibi canonici Sancti-Johannis: Constantius Odo; Stephanus, frater ejus; Willermus Gorgias; Girardus Graverius.